ഉറവവറ്റി മാലിന്യം മൂടി കുളങ്ങള് പാഴ്ചെടികള് മൂടി മരുതത്തൂര് ഏല നെയ്യാറ്റിന്കര: നഗരസഭയിലെ ഏറ്റവും വലിയ ഏലയായ മരുതത്തൂരിലെ കൃഷി ജലക്ഷാമം കാരണം വിസ്മൃതിയിലേക്ക്. അരുവിപ്പുറം മലയ്ക്ക് താഴെ തവരവിള മുതല് രാമേശ്വരം വരെയുളള മരുത്തൂരിലെ ഏലാപ്രദേശങ്ങളാണ് നശിക്കുന്നത്. രൂക്ഷമായ ജലദൗര്ലഭ്യം കാരണം കര്ഷകരെല്ലാം കൃഷിയിറക്കുന്നതില് നിന്നും പിന്തിരിഞ്ഞു. പത്തുവര്ഷത്തിന് മുമ്ബ് 10 ഹെക്ടറിലധികം നെല്കൃഷി ചെയ്തിരുന്ന ഏലായിലിപ്പോള് നെല്കൃഷി നാമമാത്രമായി ഒതുങ്ങി. ഏലാപ്രദേശം മുഴുവന് ഇപ്പോള് പാഴ്ച്ചെടികളും മറ്റും വളര്ന്ന് ഉപയോഗശൂന്യമായ നിലയിലാണ്. പെരുമ്ബഴുതൂര് കൃഷിഭവന്റെ കീഴില് വരുന്ന പ്രദേശത്ത് ബന്ധപ്പെട്ട കൃഷി ഉദ്യോഗസ്ഥരാരും തിരിഞ്ഞുനോക്കുന്നുപോലുമില്ലെന്നാണ് കര്ഷകരുടെ പരാതി. കുളത്തില് നിന്ന് വരുന്ന ഉറവയില് നിന്ന് കിട്ടുന്ന വെളളം മാത്രമാണ് ഇപ്പോള് കര്ഷകരുടെ ഏക ആശ്രയം. കുളങ്ങളുടെ ശോചനീയവസ്ഥയും കൃഷിനാശവും സംബന്ധിച്ച് കഴിഞ്ഞ കൃഷിമന്ത്രിയായിരുന്ന സുനില്കുമാറിന് കര്ഷകര് ഒപ്പിട്ട് നിവേദനം സമര്പ്പിച്ചിരുന്നു. എന്നാല് ഇത് സംബന്ധിച്ച് സത്വര നടപടികള് സ്വീകരിക്കാന് മന്ത്രി ഉത്തരവിട്ടെങ്കിലും ഉദ്യോഗസ്ഥരെത്തി സ്ഥലം സന്ദര്ശിച്ച് മടങ്ങിപ്പോയതല്ലാതെ തുടര്നടപടികളൊന്നുമുണ്ടായില്ല. മാലിന്യം നിറഞ്ഞ കുളം ഏലായിലേക്കുളള ജലം സംഭരിച്ചിരുന്ന നെടുന്തറക്കുളം കുളവിന്തലകുളം, അറതലച്ചി കുളം, കൂട്ടെലിക്കോണം കുളം എന്നീ മൂന്നു കുളങ്ങളും മലിനവസ്തുക്കളും മലിനജലവും നിറഞ്ഞ് നശിച്ചു. ഏലായ്ക്ക് മദ്ധ്യഭാഗത്ത് വരുന്ന നെടുന്തറക്കുളം പാഴ്ച്ചെടികള് വളര്ന്ന് കാടുകയറി ഉപയോഗശൂന്യമായ നിലയിലാണ്. ഇവയുടെ സംരക്ഷണത്തിന് നഗരസഭ യാതൊരു നടപടിയും സ്വീകരിക്കുന്നില്ല. വീടുകളില് നിന്നും ഫാമുകളില് നിന്നും ഒഴുകുന്ന വേസ്റ്റ് മാലിന്യങ്ങള് കുളത്തില് അടിഞ്ഞുകൂടി കുളത്തിന്റെ പാര്ശ്വഭിത്തികള് ഇടിഞ്ഞുപൊളിഞ്ഞ അവസ്ഥയിലാണുളളത്. ഏലായിലേയ്ക്ക് വെളളം തുറന്ന് വിടാന് കഴിയാതെ ചെളിയും വേസ്റ്റും നിറഞ്ഞതുകൊണ്ട് വാഴയും മരച്ചീനിയും മാത്രമായി എലായിലെ കൃഷി ഒതുങ്ങി. കാടുമൂടിയ പ്രദേശത്ത് ഇഴജന്തുക്കളും നെടുന്തലക്കുളത്തിലിപ്പോള് ഇഴജന്തുക്കളുടെ ശല്യവും രൂക്ഷമാണ്. ഇതിനിടെ ഏലാപ്രദേശത്ത് നെല്കൃഷി തുടങ്ങാന് ഒരുകൂട്ടം യുവാക്കള് മുന്നിട്ടിറങ്ങിയെങ്കിലും പിന്നീട് അത് ഉപേക്ഷിച്ചു. എല്ലാ തദ്ദേശസ്വയംഭരണ സ്ഥാപനങ്ങളും വാര്ഷിക പദ്ധതി വിഹിതത്തിന്റെ 30 ശതമാനം തുക കാര്ഷിക മേഖലയ്ക്കായി മാറ്റിവയ്ക്കണമെന്നുണ്ടെങ്കിലും നഗരസഭയുടെ ഭാഗത്ത് നിന്നും അത്തരം പ്രവര്ത്തനങ്ങളൊന്നും നടക്കുന്നില്ലെന്നതിനുളള ഉദാഹരണമാണ് മരുതത്തൂര്, തവരവിള വാര്ഡുകളിലായുള്ള ഈ മൂന്നു കുളങ്ങളുടെയും ശോചനീയാവസ്ഥ ചൂണ്ടിക്കാണിക്കുന്നത്. പ്രശ്നങ്ങള് 1. നെടുന്തറക്കുളത്തില് നിന്ന് വെളളം വയലുകളിലെത്തുന്ന ചാലുകള് അടഞ്ഞു 2. കാഡ പദ്ധതി ഉണ്ടായിരുന്ന സമയത്ത് 30 വര്ഷങ്ങള്ക്ക് മുമ്ബ് ചെയ്ത കോണ്ക്രീറ്റ് ഓടകള് നശിച്ചു 3. ഏലായില് തരിശുനിലങ്ങളുടെ എണ്ണം കൂടി 4. കര്ഷകര്ക്ക് തുണയാകേണ്ട കൃഷി ഭവന് ജീവനക്കാര് ഇവിടെ തിരിഞ്ഞുനോക്കുന്നുപോലുമില്ല 5. കുളിക്കാനും വസ്ത്രം അലക്കാനും കഴിയാതെ ബുദ്ധിമുട്ടി നാട്ടുകാര് പ്രതികരണംകുളങ്ങള് സംരക്ഷിച്ച് മരുതത്തൂര് ഏലായിലെ കൃഷിയെ വീണ്ടെടുക്കണം ജി. ബിനുകുമാര്, മരുതത്തൂര് വാര്ഡ് കൗണ്സിലര്